Kim Behnke (UP), 2001-05-23:
Jeg havde egentlig forventet, at hr. Jens Petersen Vernersen havde markeret.
Jeg har forstået ude i byen, at hr. Jens Peter Vernersen er meget utilfreds med, at der har været en grundig udvalgsbehandling.
Rent faktisk har jeg hørt ude i byen, at hr. Jens Peter Vernersen synes, at det er direkte uforsvarligt, at der er blevet stillet 100 spørgsmål i denne her sag.
Så jeg troede, at det synspunkt også ville blive fremført i dag af hr. Jens Peter Vernersen fra talerstolen. Men det har desværre været nødvendigt med 100 spørgsmål.
Det har været nødvendigt for at gendrive den fejlagtige propaganda, der under førstebehandlingen blev udvist specielt fra Socialdemokratiet, men også fra ministeren, nemlig påstanden om, at hvis det her forslag bliver gennemført, er det, fordi Kim Behnke vil have nogle flere danskere slået ihjel, når de kører ude på vejene.
Et så vulgært argument var selvfølgelig nødsaget til at blive gendrevet, og specielt når det viser sig, at det statistiske materiale, som embedsmændene i ministeriet anvender for den uhyrlige påstand, simpelt hen er forkert; der foretages sammenligninger, som er urimelige, og afregninger, der ikke er belæg for.
Derfor har det været nødvendigt at stille mange spørgsmål, sådan at det nu ligger fuldstændig veldokumenteret i besvarelserne, at den påstand fra førstebehandlingen naturligvis intet har på sig.
Der er ikke belæg for at påstå, at flere motorcykler resulterer i, at der er flere mennesker, der bliver slået ihjel.
Det næste problem var så hele spørgsmålet om, hvorvidt det vil være samfundsfornuftigt at følge de anbefalinger, som regeringen og ikke mindst Socialdemokratiet kommer med i mange andre sammenhænge, nemlig om, at vi skal have mindre trafik i byerne.
Og hvordan vil man gøre det?
Ja, der er alle mulige eksotiske forslag om, at vi skal forbyde folk at køre i byerne, og at de skal betale ekstra for det osv.
Her er der et velargumenteret forslag, nemlig at i stedet for at folk har bil nr. 2 - en eller anden gammel rusten Toyota, de hakker ind til byen med - vælger de at købe en motorcykel.
Det er en god idé, hvis folk vælger at købe en motorcykel som køretøj nr. 2 frem for en gammel bil.
Den fylder ikke så meget, der er en mindre miljøbelastning, og sidst, men ikke mindst, vil det være en fordel for trafikbelastningen i byerne.
Det argument ligger nu også fuldstændig veldokumenteret.
Det er jo klart, at for en regering, der ser det som sin væsentligste opgave at indkradse enhver krone fra borgerne, vil en afgiftslettelse jo nærmest være det samme, som hvis en katolik bander i Peterskirken.
Men vi har jo fået syn for sagen.
Med hensyn til det, som regeringen påstod under førstebehandlingen, nemlig at en lavere afgift ikke ville medføre et mersalg og dermed en vis form for provenuneutralitet, ja, der har vi jo på automobilområdet konstateret, at de seneste afgiftsstramninger på bilområdet har betydet, at statskassen det sidste år har mistet 2,5 mia. kr. i registreringsafgifter m.m. Det vil sige, at vi for længst har passeret det punkt, hvor grænsen for, hvad folk vil betale, er nået.
Staten mister simpelt hen penge på den seneste afgiftsforhøjelse.
Og når det gælder for biler, så gælder det samme naturligvis også for motorcykler, så en afgiftsnedsættelse vil betyde et mersalg.
Det mersalg vil betyde større indtægter til statskassen, og derfor er der en meget høj grad af provenuneutralitet.
Det ligger også grundigt dokumenteret.
Så er der hele spørgsmålet om, hvorvidt det så er en fordel, at folk køber nye motorcykler.
Ja, der har vi under udvalgsarbejdet fået dokumenteret, at ca. en tredjedel af de motorcykler, der importeres til Danmark, er gamle vrag fra udlandet, fordi den unge studerende, der ikke kan få en studiebolig i København og derfor skal bo hjemme ved forældrene i Køge, og hvor S-tog osv. ikke rigtig passer, vælger en billig transportform, og det er at købe en gammel, brugt motorcykel, der er importeret.
Den gamle, brugte motorcykel er usikker at køre på.
Den udgør en miljøbelastning både med hensyn til brændstofforbrug og i det hele taget.
En tredjedel af de motorcykler, der importeres til Danmark, er disse gamle vrag.
Moderne motorcykler med ABS-bremser, så de er sikre at køre på.
Moderne motorcykler med katalysator, så de ikke forurener, og ikke mindst moderne motorcykler, sådan at den park af motorcykler, vi har i Danmark, ikke er Europas motorcykelkirkegård, men rent faktisk er noget, vi kan være bekendt.
Alt det har vi nu gennem 100 spørgsmål og 100 svar fået meget grundigt undersøgt og dokumenteret
Og det betyder, at uanset hvem der måtte være regering efter næste valg, vil den her sag være nem at gå til. Hvis det er en borgerlig regering, ja, så er det for den nye borgerlige skatte- og afgiftsminister bare at bede embedsmændene om at tage sagen frem og skrive et lovforslag.
Alt er undersøgt, man skal ikke først til at nedsætte kommissioner og udvalg og have embedsmandsudredninger osv.
Det er bare at bide til bolle.
Skulle uheldet være ude, at der fortsat sidder en socialdemokrat som skatteminister efter næste folketingsvalg, ved vi med det materiale, der ligger foran os, at der kommer
et krav fra EU; et krav om, at der bliver mindre miljøbelastning fra motorcyklerne, et krav om, at det er mere moderne motorcykler, der bliver solgt i Danmark.
Når det krav skal indfries, ja, så vil en socialdemokratisk minister også have et meget grundigt materiale at bygge et forslag på. Så alt i alt er jeg meget tilfreds med, at vi har kunnet behandle B 42 og fået sagen så grundigt behandlet, at den er klar til efter et folketingsvalg.
Så må de danske motorcykelejere og de kommende danske motorcykelejere vente det halve eller hele år yderligere, inden afgiften bliver sat ned.